เอธิโอเปีย จีนแห่งแอฟริกา
ถ้ายังจำกันได้สมัยเราเรียนมัธยม น่าจะคุ้นๆ ชื่อ “เอธิโอเปีย” กันอยู่บ้าง ภาพที่อยู่ในหัวของเราอาจจะเป็นเรื่องความยากจน แต่ตอนนี้ เอธิโอเปีย กำลังไม่เหมือนเดิม  เรื่องนี้เป็นอย่างไร ลงทุนแมนจะเล่าให้ฟัง
19 มิ.ย. 2561

เอธิโอเปีย จีนแห่งแอฟริกา / โดย ลงทุนแมน
ถ้ายังจำกันได้สมัยเราเรียนมัธยม
น่าจะคุ้นๆ ชื่อ “เอธิโอเปีย” กันอยู่บ้าง
ภาพที่อยู่ในหัวของเราอาจจะเป็นเรื่องความยากจน
แต่ตอนนี้ เอธิโอเปีย กำลังไม่เหมือนเดิม
เรื่องนี้เป็นอย่างไร ลงทุนแมนจะเล่าให้ฟัง
ถ้าเราพูดถึงทวีปแอฟริกา ทุกคนคงนึกถึงประชากรที่หิวโหย หรือ ภาพสิงโตหิวโซวิ่งอยู่ในทุ่งหญ้า
แต่ตอนนี้ภาพเหล่านั้นกำลังจะเปลี่ยนไป
คำถามแรก
เราคิดว่าตอนนี้ประเทศใด มีอัตราการเติบโตทางเศรษฐกิจสูงที่สุดในโลก?
จากข้อมูลที่ IMF คาดการณ์อัตราการเติบโตของ GDP ในเดือนเมษายนที่ผ่านมา พบว่า
อันดับที่ 1 คือ ประเทศลิเบีย อยู่ที่ 16.4%
ส่วนอันดับที่ 2 คือ ประเทศเอธิโอเปีย อยู่ที่ 8.5%
เป็นเรื่องน่าตกใจว่าทั้งสองประเทศนี้กลับอยู่ในทวีปแอฟริกา
ซึ่งหลายๆ คนยังมองว่าเป็นทวีปที่ยังไม่ค่อยมีการเจริญเติบโตทางเศรษฐกิจเท่าไหร่นัก
ประเทศเหล่านี้เติบโตในลักษณะนี้มากี่ปีแล้ว?
หลายๆ คนอาจจะยังไม่เชื่อว่าประเทศเหล่านี้เติบโตจริงหรือเปล่า
หรือเป็นเพราะว่าปัญหาพิเศษภายในประเทศที่แย่ในปีก่อนๆ ทำให้เศรษฐกิจกลับมาเติบโตได้มาก
ซึ่งประเทศลิเบียที่เป็นอันดับที่ 1 มีปัญหานี้เกิดขึ้นจริง
ถ้าเราลองย้อนกลับไปดู 3 ปีที่ผ่านมา จะพบว่าลิเบียมีทั้งการเติบโตและหดตัวสลับกัน
แสดงถึงว่าการเติบโตทางเศรษฐกิจของลิเบียอาจจะยังไม่มีความชัดเจนเท่าไหร่
แต่เมื่อเรามามองประเทศอันดับที่ 2 อย่างเอธิโอเปีย กลับพบสิ่งที่น่าตกใจ
นั่นคือ อัตราการเติบโตของ GDP ของเอธิโอเปีย สูงกว่า 8% ตลอด 10 ปีที่ผ่านมา
เพราะอะไร เอธิโอเปียถึงมีการเติบโตสูงในระดับนี้ได้อย่างยาวนาน?
ก่อนที่เราจะไปพูดถึงประเด็นนี้กัน เรามารู้จักกับประเทศเอธิโอเปียกันก่อน
ประเทศเอธิโอเปียตั้งอยู่บริเวณตอนเหนือของทวีปแอฟริกา
มีประชากรทั้งหมดอยู่ที่ 102.37 ล้านคนมากกว่าประเทศไทยประมาณ 1.5 เท่าและสูงเป็นอันดับที่ 2 ของทวีปแอฟริกา
ซึ่งในหลายๆ ครั้งเอง จำนวนประชากรที่สูงหมายถึงตลาดที่มีขนาดใหญ่ จึงมีส่วนทำให้อัตราการเติบโตของ GDP อยู่ในอัตราที่สูง
ปี 2016 มูลค่า GDP ของประเทศเอธิโอเปียอยู่ที่ 2.3 ล้านล้านบาท น้อยกว่าประเทศไทยประมาณ 6 เท่า
รายได้เฉลี่ยต่อหัวอยู่ที่ 22,712 บาท น้อยกว่าประเทศไทยประมาณ 8 เท่า
อัตราค่าแรงขั้นต่ำอยู่ที่ 2,408 บาทต่อเดือน ซึ่งต่ำกว่าประเทศเวียดนาม และ กัมพูชา
จากข้อมูลข้างต้น เราน่าจะพอบอกได้แล้วว่าเศรษฐกิจของเอธิโอเปียยังมีขนาดเล็กอยู่
แต่ความเล็กก็มีข้อได้เปรียบ
เพราะว่าประเทศเล็กๆ เหล่านี้จะได้รับสิทธิประโยชน์ด้านภาษีจากสหรัฐอเมริกาและยุโรปในการส่งออกภายใต้ระบบ GSP, AGOA และ EGA
ส่งผลให้ประเทศนี้สามารถดึงดูดการลงทุนจากต่างชาติมากกว่าประเทศอื่นๆ
พอเป็นแบบนี้แล้ว เอธิโอเปียจึงเป็นที่สนใจของนักลงทุนต่างชาติที่ต้องการขายสินค้าเข้าสู่ประเทศยุโรปและสหรัฐอเมริกา
ยิ่งไปกว่านั้น รัฐบาลของเอธิโอเปียได้มีการประกาศแผนที่จะให้สิทธิประโยชน์ในการลงทุนแก่ต่างชาติเริ่มตั้งแต่ปี 2013 จนถึงปี 2025
เราลองมาดูมูลค่าการลงทุนโดยตรงสุทธิสะสมของเอธิโอเปีย
ปี 2014 อยู่ที่ 267,399 ล้านบาท
ปี 2015 อยู่ที่ 337,965 ล้านบาท
ปี 2016 อยู่ที่ 440,806 ล้านบาท
แสดงให้เห็นว่าเงินลงทุนจากต่างประเทศไหลเข้าสู่ประเทศเอธิโอเปียมากขึ้นอย่างก้าวกระโดดทุกปี
และเมื่อมีการลงทุนจากต่างประเทศในปริมาณที่สูง ก็ทำให้เศรษฐกิจของเอธิโอเปียเติบโตอย่างต่อเนื่องเรื่อยมา
ซึ่งอัตราการเติบโตที่สูงติดต่อกันนานหลายปีแบบนี้ มีความคล้ายกับประเทศจีนที่เคยเกิดขึ้นมาแล้วในอดีต
จากประเทศจีนที่มีแต่คนยากจน มาวันนี้จีนได้เติบโตเป็นประเทศที่ไม่แพ้ใคร
มาวันนี้หลายคนคาดหวังว่าเอธิโอเปียจะเป็นแบบนั้น
และนี่จึงเป็นที่มาของการตั้งฉายาให้เอธิโอเปียว่า “จีนแห่งแอฟริกา” นั่นเอง..
----------------------
ระหว่างที่รอดูว่าอนาคตของ เอธิโอเปียจะเป็นไปตามคาดหรือไม่ ติดตามบทความอื่นๆ ของลงทุนแมน ได้ที่
-แอปลงทุนแมน 
-อินสตาแกรม 
-ทวิตเตอร์ 
-ไลน์ 
-หนังสือลงทุนแมน เล่ม 1-3 ที่ร้านหนังสือชั้นนำทั่วประเทศ
----------------------
Reference
-
-
-